J. Brocka, poslanec: (2007-11-26):
Dôvodov na odvolanie predsedu Národnej rady je veľa. Už ich spomínali predrečníci, ale ten jeden, ktorý stačí, ten najhlavnejší je uvedený aj v návrhu skupiny poslancov, je, že predseda ignoroval hlasovanie pléna Národnej rady o zákone. A že dokonca dal príkaz legislatívnemu odboru pripraviť čistopis inak, ako bol zákon schválený. Dámy a páni, toto je ohrozenie parlamentnej demokracie. Čo je tragédia, pán predseda sa tým diskvalifikoval a on si to neuvedomuje, že sa týmto tak veľmi diskvalifikoval. Toto hrubé zlyhanie, zlyhanie v prípade manipulácie so schváleným zákonom, to je dostatočný dôvod na to, aby on odstúpil, nie aby sme ho odvolávali. On tomu hovorí búrka v pohári vody. Pán predseda, nevedeli ste, teraz už možno viete, čo bola vaša povinnosť. Vy ako predseda Národnej rady to, čo ste urobili, ten váš postup pri schválení zákona o sociálnom poistení je naozaj precedensom za osemnásť rokov, ktorý sa tu v Národnej rade ešte nestal. Ak moji kolegovia viackrát už spomínali prípad tej kazašskej novinárky, ja ho spomeniem ale z iného pohľadu. Nechcem hovoriť o situácii v polícii, že polícia dnes je totálne dezorientovaná, že oni nevedia, ako sa majú správať. Voči komu majú zasahovať a voči komu  nemajú zasahovať, ale to je na inú diskusiu. Ale chcem vám ukázať na príklade vášho straníckeho kolegu pána ministra Kaliňáka. Keď videl, že sa stala chyba, jednoducho nezatĺkal, on si to priznal a dokonca sa ospravedlnil, veď to je normálne, veď toto je ľudské. Toto od vás čakali aj poslanci, možno aj verejnosť. Veď to, že sa robia chyby a že robia ľudia chyby, to je normálne. Ale to, ako ste sa vy postavili k problému, tak to nie je normálne. To nie je hodné predsedu Národnej rady. Vážený pán predseda, tých príkladov na diskvalifikáciu bolo veľa. Ten posledný, ktorý ste urobili, keď ste nám posielali pozvánku na novembrovú schôdzu, bol ten, že ste zaradili ako prvý bod programu prezidentom vrátený ten kameň úrazu. Ale diskusiu, alebo petíciu občanov o tom istom probléme – o smerovaní dôchodkového systému ste zaradili ako posledný bod programu. Prosím vás, čo si tým dokazujete? Čo? Že ignorujete poslancov, že ignorujete verejnosť, veď vy tým nemôžete nič získať. Absolútne nič naozaj, len ďalší z príkladov totálnej diskvalifikácie na poste predsedu Národnej rady. My sme tú petíciu odovzdali na predchádzajúcej schôdzi. Bolo to na začiatku týždňa. Rokovali sme o zákone v piatok. Určite argument pádny, prečo sme nerokovali vtedy, lebo tých podpisov bolo veľa, a určite mohli byť problémy s ich spočítaním. Ale dnes je to jasná vec. Zaradiť to na koniec rokovania novembrovej schôdze je hanba. Pán predseda, to je vaša hanba. Tie veci spolu súvisia. Bežne tu, ak rokujeme o veciach, o zákonoch, dokonca, ak sú v tej istej veci, tak je spoločná rozprava. Vy ste sa zasprávali nielen neúctivo k pravidlám parlamentarizmu, ale v prvom rade k občanom. Je to arogancia moci, ktorá, som presvedčený, že patrí do minulosti. Myslel som si, že patrí do minulosti, ale vo vašom prípade som sa asi mýlil. A na záver ešte jeden príklad. Nedávno v Čechách, teda Českou republikou otriasla kauza, ešte sa ona neskončila, zámeny novorodencov v nemocnici. Prišli na to po trištvrte roku. Komu by to napadlo, že niečo také sa môže stať. Až kým sa to nestalo. A paralela s touto kauzou? Predstavte si, že v Zbierke zákonov je zákon alebo zákony, v ktorých je slovo, čiarka, odkaz, text inak, ako bol schválený v Národnej rade. Že sa po ceste do Zbierky zákonov niečo také mohlo stať. Nezdá sa vám to? Mne po tejto kauze, priznávam sa, mňa desí predstava takejto zmeny v zákonoch. Dnes, keď súdy rozhodujú o miliónoch a miliardách na základe čiarky v zákone. Pán predseda, musíme byť v tejto veci veľmi, veľmi dôslední. Posvätnosť tohto miesta je v tom, tu Národnej rady, že sa tu schvaľujú zákony. Prvý, kto by to mal vedieť a ctiť, je predseda Národnej rady. Ďakujem za vašu pozornosť. (Potlesk.)